title: Sklep Evropske Centralne Banke (EU) 2020/380 z dne 18. februarja 2020 o spremembi Sklepa (EU) 2016/245 o določitvi pravil za oddajo naročil (ECB/2020/10)

text:
                  6.3.2020

                  SL

                  Uradni list Evropske unije

                  L 69/41

         SKLEP EVROPSKE CENTRALNE BANKE (EU) 2020/380
         z dne 18. februarja 2020
         o spremembi Sklepa (EU) 2016/245 o določitvi pravil za oddajo naročil (ECB/2020/10)
         IZVRŠILNI ODBOR EVROPSKE CENTRALNE BANKE JE –
         ob upoštevanju Statuta Evropskega sistema centralnih bank in Evropske centralne banke ter zlasti člena 11.6 Statuta,
         ob upoštevanju Sklepa ECB/2004/2 z dne 19. februarja 2004 o sprejetju Poslovnika Evropske centralne banke (1) in zlasti člena 19 Sklepa,
         ob upoštevanju naslednjega:

                     (1)

                     Glede na razvoj sodne prakse in zakonodaje Evropske unije ter zaradi jasnosti je treba nekatera pravila, določena v Sklepu Evropske centralne banke (EU) 2016/245 (ECB/2016/2) (2), natančneje opredeliti ali spremeniti.

                     (2)

                     Evropska centralna banka (ECB) zagotavlja, da se sprejmejo primerni ukrepi za učinkovito preprečitev, prepoznavo in odpravo nasprotja interesov zaposlenih, ki se pojavi pri vodenju postopkov oddaje naročil, v skladu z Okvirom poklicne etike ECB (3), da se izogne izkrivljanju konkurence in zagotovi enako obravnavo vseh ponudnikov.

                     (3)

                     Mejne vrednosti za javne razpisne postopke iz Direktive 2014/24/EU Evropskega parlamenta in Sveta (4) so bile spremenjene z Delegirano uredbo Komisije (EU) 2017/2365 (5) in Delegirano uredbo Komisije (EU) 2019/1828 (6). ECB namerava za svoje javne razpisne postopke uporabiti enake mejne vrednosti, čeprav se Direktiva 2014/24/EU zanjo ne uporablja.

                     (4)

                     Poleg tega namerava ECB za koncesije uporabiti enako mejno vrednost, kot je določena v Direktivi 2014/23/EU Evropskega parlamenta in Sveta (7).

                     (5)

                     Zato je treba Sklep (EU) 2016/245 (ECB/2016/2) ustrezno spremeniti –

               SPREJEL NASLEDNJI SKLEP:

            Člen 1
            Spremembe
            Sklep (EU) 2016/245 (ECB/2016/2) se spremeni:

                        (1)

                        v členu 1 se točka 8 nadomesti z naslednjim:

                                    „8.

                                    ‚dinamični nabavni sistem‘ pomeni v celoti elektronski postopek za nakup pogodbenih dobav, ki se splošno uporabljajo in katerih značilnosti, kakor so splošno dostopne na trgu, izpolnjujejo zahteve ECB;“;

                        (2)

                        v členu 2 se odstavek 3 spremeni:

                                    (a)

                                    točka (h) se nadomesti z naslednjim:

                                                „(h)

                                                raziskovalne in razvojne storitve, razen če koristi v zvezi s temi storitvami uporablja izključno ECB v lastne namene in če opravljene storitve v celoti plača ECB;“;

                                    (b)

                                    točka (j) se nadomesti z naslednjim:

                                                „(j)

                                                naročila v zvezi s pravnim zastopanjem ECB v (i) sodnih postopkih pred sodišči, tribunali ali javnimi organi države članice ali tretje države ali pred mednarodnimi sodišči, tribunali ali institucijami ali v pripravah na te postopke, ali (ii) arbitražnih postopkih ali pripravah nanje; ter naročila za izključne storitve notarjev, skrbnikov in sodnih uradnikov;“;

                        (3)

                        v členu 4 se odstavek 3 nadomesti z naslednjim:

                           „3.   Veljajo naslednje mejne vrednosti:

                                       (a)

                                       za naročila blaga in storitev: mejna vrednost za javna naročila blaga in storitev, ki jih oddajo javni naročniki, določena v točki (c) člena 4 Direktive 2014/24/EU;

                                       (b)

                                       za naročila gradenj: mejna vrednost za javna naročila gradenj, določena v točki (a) člena 4 Direktive 2014/24/EU;

                                       (c)

                                       za koncesije: mejna vrednost za koncesije, določena v členu 8(1) Direktive 2014/23/EU Evropskega parlamenta in Sveta (*1).

                           (*1)  Direktiva 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (UL L 94, 28.3.2014, str. 1).“;"

                        (4)

                        člen 8 se spremeni:

                                    (a)

                                    naslov se nadomesti z naslednjim:
                                    „Spremembe naročil v obdobju njihovega trajanja“;

                                    (b)

                                    prvi stavek odstavka 1 se nadomesti z naslednjim:
                                    „ECB lahko spremeni naročilo, če je bila sprememba, ne glede na njeno vrednost, predvidena v prvotni dokumentaciji v zvezi z oddajo naročila v jasnih, natančnih in nedvoumnih določbah o pregledu, ki lahko vključujejo določbe o pregledu cen, ali opcijah.“;

                                    (c)

                                    prvi stavek odstavka 2 se nadomesti z naslednjim:
                                    „ECB lahko spremeni naročilo, če sprememba, ne glede na njeno vrednost, ni bistvena.“;

                                    (d)

                                    odstavek 3 se nadomesti z naslednjim:

                                       „3.   Poleg tega lahko ECB spremeni naročilo v naslednjih primerih:

                                                   (a)

                                                   če je do potrebe za spremembo prišlo zaradi okoliščin, ki jih ECB kljub skrbnemu ravnanju ni mogla predvideti, pod pogojem, da sprememba ne spreminja splošne narave prvotnega naročila; ali

                                                   (b)

                                                   če so postali potrebni dodatni proizvodi, storitve ali gradnje, ki jih ni mogoče tehnično ali ekonomsko ločiti od prvotnega naročila, ne da bi to povzročilo velike nevšečnosti ali znatno podvajanje stroškov.

                                             Vendar zvišanje cene v posamičnem primeru ne sme preseči 50 % prvotne vrednosti naročila.“;

                                    (e)

                                    odstavek 6 se nadomesti z naslednjim:

                                       „6.   Za spremembe prvotnega naročila v obdobju njegovega trajanja, ki niso navedene v odstavkih 1 do 5, je potreben nov postopek oddaje naročila.“;

                        (5)

                        člen 9 se spremeni:

                                    (a)

                                    odstavek 1 se nadomesti z naslednjim:

                                       „1.   ECB odda naročila, katerih ocenjena vrednost je enaka mejnim vrednostim iz člena 4(3) ali višja od njih, po odprtem ali omejenem postopku. V upravičenih primerih lahko ECB uporabi postopek s pogajanji, konkurenčni dialog ali partnerstvo za inovacije pod pogoji iz členov 12 do 14.“;

                                    (b)

                                    dodata se naslednja odstavka 6 in 7:

                                       „6.   ECB se lahko odloči, da naročilo odda po ločenih sklopih, ter določi velikost in predmet takih sklopov.

                                       7.   Za izračun rokov, datumov in iztekov rokov se uporablja Uredba (EGS, Euratom) št. 1182/71 Sveta (*2).

                                       (*2)  Uredba (EGS, Euratom) št. 1182/71 Sveta z dne 3. junija 1971 o določitvi pravil glede rokov, datumov in iztekov rokov (UL L 124, 8.6.1971, str. 1).“;"

                        (6)

                        v členu 11 se odstavek 1 črta;

                        (7)

                        člen 12 se spremeni:

                                    (a)

                                    odstavek 2 se nadomesti z naslednjim:

                                       „2.   ECB lahko uporabi postopek s pogajanji tudi, če je v odprtem postopku, omejenem postopku ali konkurenčnem dialogu prejela samo nepravilne ali nesprejemljive ponudbe. ECB ni treba objaviti novega obvestila o naročilu, če v postopek s pogajanji vključi samo vse ponudnike, ki so sodelovali v prvotnem postopku, bili sposobni, izpolnjevali merila za izbor in predložili svoje ponudbe v skladu s formalnimi razpisnimi zahtevami. Če ECB ni prejela nobene ponudbe ali nobene primerne ponudbe, lahko prav tako začne nov postopek s pogajanji brez objave novega obvestila in brez predložitve nove dokumentacije v zvezi z oddajo naročila ponudnikom, pod pogojem, da se prvotni pogoji naročila bistveno ne spremenijo.“;

                                    (b)

                                    v odstavku 5 se doda naslednji stavek:
                                    „ECB lahko odda naročila na podlagi prvotnih ponudb brez pogajanj.“;

                        (8)

                        v členu 18 se odstavek 2 se nadomesti z naslednjim:

                           „2.   Pri sklepanju okvirnega sporazuma ECB upošteva postopke iz členov 10 do 14. V obvestilu o naročilu se določita obseg in predvideno število okvirnih sporazumov, ki se sklepajo.
                           Posamezna naročila na podlagi okvirnega sporazuma se oddajo v skladu s postopki iz tega člena.“;

                        (9)

                        v členu 26 se odstavek 4 nadomesti z naslednjim:

                           „4.   ECB zagotovi, da se informacije, ki jih sporočijo kandidati in ponudniki, obravnavajo in hranijo v skladu z načeli zaupnosti in integritete in, če se obdelajo osebni podatki, v skladu z Uredbo (EU) 2018/1725 Evropskega parlamenta in Sveta (*3).

                           (*3)  Uredba (EU) 2018/1725 Evropskega parlamenta in Sveta z dne 23. oktobra 2018 o varstvu posameznikov pri obdelavi osebnih podatkov v institucijah, organih, uradih in agencijah Unije in o prostem pretoku takih podatkov ter o razveljavitvi Uredbe (ES) št. 45/2001 in Sklepa št. 1247/2002/ES (UL L 295, 21.11.2018, str. 39).“;"

                        (10)

                        člen 28 se nadomesti z naslednjim:

                           „Člen 28
                           Popravki dokumentacije v zvezi z oddajo naročila ter rok za ugovore in izguba pravice njihovega uveljavljanja

                              1.   Če ECB odkrije nenatančnost, izpustitev ali drugo vrsto napake v besedilu obvestila o naročilu, povabila k oddaji ponudbe ali dopolnilnih dokumentov, napako popravi in pisno obvesti vse kandidate ali ponudnike.

                              2.   Če kandidati ali ponudniki menijo, da so zahteve ECB, določene v obvestilu o naročilu, povabilu k oddaji ponudbe ali dopolnilnih dokumentih, nepopolne, neusklajene ali nezakonite, ali da je ECB ali drug kandidat ali ponudnik prekršil veljavna pravila o naročanju, sporočijo svoje ugovore ECB v 15 dneh od dneva, ko ugotovijo tako nepravilnost. Če se nepravilnost nanaša na povabilo k oddaji ponudbe ali druge dokumente, ki jih pošlje ECB, začne rok teči od dneva prejema dokumentov. V drugih primerih začne rok teči od trenutka, ko se kandidati ali ponudniki seznanijo ali bi se lahko razumno seznanili z nepravilnostjo. ECB lahko popravi ali dopolni zahteve ali odpravi nepravilnost ali pa zavrne zahtevo in navede razloge za zavrnitev. Ugovorov, ki se ECB ne sporočijo v roku, pozneje ni več mogoče vložiti ter jih kandidati ali ponudniki ne morejo uveljavljati v pritožbenem postopku na podlagi člena 39 in v postopkih pred Sodiščem Evropske unije.“;

                        (11)

                        v členu 30 se v odstavku 3 prvi stavek črta;

                        (12)

                        člen 34 se spremeni:

                                    (a)

                                    odstavek 2 se nadomesti z naslednjim:

                                       „2.   Obvestilo o odločitvi o oddaji naročila se pošlje najmanj 10 dni pred podpisom pogodbe o naročilu s strani ECB, če se obvestilo pošlje po faksu ali z elektronskimi sredstvi, ali najmanj 15 dni pred podpisom pogodbe o naročilu, če se uporabijo druga komunikacijska sredstva (‚obdobje mirovanja‘). ECB ne podpiše pogodbe o naročilu z izbranim ponudnikom, dokler ne preteče to obdobje mirovanja.“;

                                    (b)

                                    odstavek 3 se nadomesti z naslednjim:

                                       „3.   ECB obvesti vse zadevne kandidate ali zadevne ponudnike, katerih prijave ali ponudbe se zavrnejo, o razlogih za zavrnitev njihove prijave ali ponudbe ter o trajanju obdobja mirovanja iz odstavka 2. ECB na pisno zahtevo obvesti neizbranega ponudnika, ki je oddal sprejemljivo ponudbo, o imenu izbranega ponudnika ter lastnostih in relativnih prednostih izbrane ponudbe.“;

                        (13)

                        v členu 35 se odstavek 8 se nadomesti z naslednjim:

                           „8.   Postopek oddaje naročila se izvede v skladu s splošnimi načeli iz člena 3. Ustrezno se uporabljajo člen 9(6) in (7), člen 13(5) in (6) ter členi 18, 19, 20, 26, 27, 28, 30 in 33.“;

                        (14)

                        v členu 36 se odstavek 2 se nadomesti z naslednjim:

                           „2.   Ponudniki lahko v 15 dneh od prejema obvestila od ECB zahtevajo, da navede razloge za zavrnitev njihove ponudbe.
                           Ne glede na odstavek 1 in prvi pododstavek tega odstavka se uporablja člen 34(1) do (4), kadar ECB prek postopka iz člena 35(4) odda naročilo storitev, navedeno v členu 6(2), katerega vrednost brez DDV je enaka ali višja od 750 000 EUR, če obstaja jasen čezmejni interes.“;

                        (15)

                        člen 39 se spremeni:

                                    (a)

                                    odstavek 1 se nadomesti z naslednjim:

                                       „1.   V javnih razpisnih postopkih iz poglavja II lahko kandidati in ponudniki v 10 dneh od prejema obvestila v skladu s členom 34(1) ali prvim stavkom člena 34(3) pisno vložijo pritožbo zoper odločitev ECB o zavrnitvi njihove prijave ali ponudbe. Pritožba mora vsebovati vse podporne informacije in utemeljene ugovore, razen ugovorov, ki jih v skladu s členom 28(2) ni več mogoče uveljavljati.“;

                                    (b)

                                    odstavek 3 se nadomesti z naslednjim:

                                       „3.   Pritožba zadrži oddajo naročila.“;

                                    (c)

                                    doda se naslednji odstavek 4:

                                       „4.   Če se pritožba zavrne, velja dodatno obdobje mirovanja najmanj 10 dni pred podpisom pogodbe o naročilu s strani ECB, če se obvestilo pošlje po faksu ali z elektronskimi sredstvi, ali najmanj 15 dni pred podpisom pogodbe o naročilu, če se uporabijo druga komunikacijska sredstva. PRB obvesti pritožnika o trajanju obdobja mirovanja.“

            Člen 2
            Začetek veljavnosti

               1.   Ta sklep začne veljati 1. maja 2020.

               2.   Razpisni postopki, ki so se začeli pred začetkom veljavnosti tega sklepa, se zaključijo v skladu z določbami Sklepa (EU) 2016/245 (ECB/2016/2), ki so veljale na dan začetka razpisnega postopka. Za namene te določbe se šteje, da se je razpisni postopek začel na dan, ko je bilo obvestilo o naročilu poslano Uradnemu listu, kadar se tako obvestilo ne zahteva, pa na dan, ko je ECB povabila enega ali več dobaviteljev k predložitvi ponudbe ali predloga.

            V Frankfurtu na Majni, 18. februarja 2020

                  Predsednica ECB

               Christine LAGARDE

            (1)  UL L 80, 18.3.2004, str. 33.

            (2)  Sklep Evropske centralne banke (EU) 2016/245 z dne 9. februarja 2016 o določitvi pravil za oddajo naročil (ECB/2016/2) (UL L 45, 20.2.2016, str. 15).

            (3)  UL C 204, 20.6.2015, str. 3.

            (4)  Direktiva 2014/24/EU Evropskega parlamenta in Sveta z dne 26. februarja 2014 o javnem naročanju in razveljavitvi Direktive 2004/18/ES (UL L 94, 28.3.2014, str. 65).

            (5)  Delegirana uredba Komisije (EU) 2017/2365 z dne 18. decembra 2017 o spremembi Direktive 2014/24/EU Evropskega parlamenta in Sveta glede mejnih vrednosti za uporabo v postopkih za oddajo naročil (UL L 337, 19.12.2017, str. 19).

            (6)  Delegirana uredba Komisije (EU) 2019/1828 z dne 30. oktobra 2019 o spremembi Direktive 2014/24/EU Evropskega parlamenta in Sveta glede mejnih vrednosti za javna naročila blaga, storitev in gradenj ter projektne natečaje (UL L 279, 31.10.2019, str. 25).

            (7)  Direktiva 2014/23/EU Evropskega parlamenta in Sveta z dne 26. februarja 2014 o podeljevanju koncesijskih pogodb (UL L 94, 28.3.2014, str. 1).


title: Sklep Sveta (EU) 2020/372 z dne 27. februarja 2020 o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja sprememb prilog 1, 3, 4, 6, 10, 11, 13, 14, 15, 16 in 18 h Konvenciji o mednarodnem civilnem letalstvu

text:
                  6.3.2020

                  SL

                  Uradni list Evropske unije

                  L 71/8

         SKLEP SVETA (EU) 2020/372
         z dne 27. februarja 2020
         o stališču, ki se v imenu Evropske unije zastopa v Svetu Mednarodne organizacije civilnega letalstva glede sprejetja sprememb prilog 1, 3, 4, 6, 10, 11, 13, 14, 15, 16 in 18 h Konvenciji o mednarodnem civilnem letalstvu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 100(2), v povezavi s členom 218(9) Pogodbe,
         ob upoštevanju predloga Evropske komisije,
         ob upoštevanju naslednjega:

                     (1)

                     Konvencija o mednarodnem civilnem letalstvu (v nadaljnjem besedilu: Čikaška konvencija), katere cilj je urejanje mednarodnega zračnega prevoza, je začela veljati 4. aprila 1947. Z njo je bila ustanovljena Mednarodna organizacija civilnega letalstva (v nadaljnjem besedilu: ICAO).

                     (2)

                     Države članice Unije so pogodbenice Čikaške konvencije in članice ICAO, Unija pa ima status opazovalke v nekaterih organih ICAO.

                     (3)

                     Svet ICAO na podlagi člena 54 Čikaške konvencije sprejme mednarodne standarde in priporočene prakse.

                     (4)

                     Svet ICAO naj bi na 219. zasedanju, ki se bo začelo 2. marca 2020, sprejel več sprememb prilog 1, 3, 4, 6, 10, 11, 13, 14, 15, 16 in 18 k Čikaški konvenciji (v nadaljnjem besedilu: spremembe) na področjih varnosti, okolja in zračne plovbe.

                     (5)

                     Ko bodo predvidene spremembe sprejete, bodo v skladu z mejami določenimi v Čikaški konvenicij in v okviru teh mej zavezujoče za vse članice ICAO, vključno z vsemi državami članicami Unije ter bodo lahko odločilno vplivale na vsebino prava Unije,.

                     (6)

                     Zato je primerno določiti stališče, ki naj se v imenu Unije zastopa v Svetu ICAO, glede sprememb.

                     (7)

                     Področje uporabe tega sklepa bi bilo treba omejiti na vsebino sprememb v kolikor njihova vsebina spada na področje, ki ga že v veliki meri zajemajo splošne pravila EU. Ta sklep ne bi smel vplivati na razdelitev pristojnosti med Unijo in državami članicami na področju letalstva.

                     (8)

                     Stališče Unije, ki naj se v imenu Unije zastopa v Svetu ICAO je podpreti politike, izražene v spremembah, saj prispevajo k izboljšanju varnosti v letalstvu in okoljskih standardov.

                     (9)

                     Stališče Unije bi morale izraziti države članice Unije, ki so članice Sveta ICAO in delujejo skupno –

               SPREJEL NASLEDNJI SKLEP:

            Člen 1
            Stališče, ki se v imenu Unije zastopa na 219. zasedanju Sveta Mednarodne organizacije civilnega letalstva (ICAO) glede sprememb prilog 1, 3, 4, 6, 10, 11, 13, 14, 15, 16 in 18 h Konvenciji o mednarodnem civilnem letalstvu (1) izrazijo države članice Unije, ki so članice Sveta ICAO in delujejo skupno.

            Člen 2
            Ta sklep začne veljati na dan sprejetja.

            V Bruslju, 27. februarja 2020

                  Za Svet

                  Predsednik

               D. HORVAT

            (1)  Glejte dokument ST 6180/20 na http://register.consilium.europa.eu.


title: Sklep Sveta (SZVP) 2020/373 z dne 5. marca 2020 o spremembi Sklepa 2014/119/SZVP o omejevalnih ukrepih proti določenim osebam, subjektom in organom zaradi razmer v Ukrajini

text:
                  6.3.2020

                  SL

                  Uradni list Evropske unije

                  L 71/10

         SKLEP SVETA (SZVP) 2020/373
         z dne 5. marca 2020
         o spremembi Sklepa 2014/119/SZVP o omejevalnih ukrepih proti določenim osebam, subjektom in organom zaradi razmer v Ukrajini
         SVET EVROPSKE UNIJE JE –
         ob upoštevanju Pogodbe o Evropski uniji in zlasti člena 29 Pogodbe,
         ob upoštevanju predloga visokega predstavnika Unije za zunanje zadeve in varnostno politiko,
         ob upoštevanju naslednjega:

                     (1)

                     Svet je 5. marca 2014 sprejel Sklep 2014/119/SZVP (1).

                     (2)

                     Na podlagi pregleda Sklepa 2014/119/SZVP bi bilo treba uporabo omejevalnih ukrepov proti določenim osebam, subjektom in organom podaljšati do 6. marca 2021, vnosa za dve osebi bi bilo treba črtati, v Prilogi pa bi bilo treba posodobiti informacije o pravici do obrambe in pravici do učinkovitega sodnega varstva.

                     (3)

                     Sklep 2014/119/SZVP bi bilo zato treba ustrezno spremeniti –

               SPREJEL NASLEDNJI SKLEP:

            Člen 1
            Sklep 2014/119/SZVP se spremeni:

                        (1)

                        v členu 5 se drugi odstavek nadomesti z naslednjim:
                        „Ta sklep se uporablja do 6. marca 2021.“;

                        (2)

                        Priloga se spremeni, kot je določeno v Prilogi k temu sklepu.

            Člen 2
            Ta sklep začne veljati na dan objave v Uradnem listu Evropske unije.

            V Bruslju, 5. marca 2020

                  Za Svet

                  Predsednik

               T. ĆORIĆ

            (1)  Sklep Sveta 2014/119/SZVP z dne 5. marca 2014 o omejevalnih ukrepih proti določenim osebam, subjektom in organom zaradi razmer v Ukrajini (UL L 66, 6.3.2014, str. 26).

            PRILOGA
            Priloga k Sklepu 2014/119/SZVP se spremeni:

                        (1)

                        v oddelku „A. Seznam fizičnih in pravnih oseb, subjektov in organov iz člena 1“ se črtata vnosa za naslednji osebi:

                                    11.

                                    Mykola Yanovych Azarov

                                    18.

                                    Edward Stavytskyi

                        (2)

                        oddelek „B. Pravica do obrambe in pravica do učinkovitega sodnega varstva“ se nadomesti z naslednjim:

                                    „B.

                                    Pravica do obrambe in pravica do učinkovitega sodnega varstva
                                    Pravica do obrambe in pravica do učinkovitega sodnega varstva na podlagi zakonika o kazenskem postopku Ukrajine
                                    Člen 42 zakonika o kazenskem postopku Ukrajine (v nadaljnjem besedilu: zakonik o kazenskem postopku) določa, da ima vsaka oseba, ki je osumljena ali obdolžena v kazenskem postopku, pravico do obrambe in pravico do učinkovitega sodnega varstva. Ti pravici vključujeta: pravico, da je oseba obveščena o tem, katerega kaznivega dejanja je osumljena ali obdolžena; pravico, da je oseba izrecno in hitro obveščena o svojih pravicah na podlagi zakonika o kazenskem postopku; pravico do dostopa do zagovornika, ko zanj prvič zaprosi; pravico do podajanja predlogov za postopkovne ukrepe in pravico, da izpodbija odločitve, dejanja in opustitve preiskovalca, javnega tožilca in preiskovalnega sodnika. Člen 306 zakonika o kazenskem postopku določa, da mora pritožbe zoper odločitve, dejanja ali opustitve preiskovalca ali javnega tožilca obravnavati preiskovalni sodnik okrajnega sodišča v navzočnosti pritožnika ali njegovega zagovornika ali zakonitega zastopnika. Člen 308 zakonika o kazenskem postopku določa, da se lahko pritožbe v zvezi s tem, da preiskovalec ali javni tožilec ne upošteva razumni čas med predsodno preiskavo, vloži pri višjem javnem tožilcu in jih je treba obravnavati v treh dneh po vložitvi. Poleg tega člen 309 zakonika o kazenskem postopku določa odločitve preiskovalnih sodnikov, ki jih je mogoče izpodbijati s pritožbo, in da so druge odločitve v okviru pripravljalnega postopka pred sodiščem lahko predmet sodnega nadzora. Številni postopkovni preiskovalni ukrepi so mogoči samo v primeru odločbe preiskovalnega sodnika ali sodišča (na primer zaseg premoženja v skladu s členi 167 do 175 in ukrepi za pridržanje v skladu s členi 176 do 178 zakonika o kazenskem postopku).
                                    Uporaba pravice do obrambe in pravice do učinkovitega sodnega varstva v zvezi s posameznimi osebami s seznama.

                                                1.

                                                Viktor Fedorovych Yanukovych
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica V. F. Yanukovycha do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem dopisa z dne 26. septembra 2014 in 8. oktobra 2014 o pošiljanju pisnega obvestila o sumu, dejstvo, da je bilo 27. julija 2015 izdano dovoljenje za posebno predsodno preiskavo v nenavzočnosti, številne odločitve sodišča v zvezi z zasegom premoženja ter dejstvo, da je bila zoper odločitev z dne 27. septembra 2017 o začasni prekinitvi kazenskega postopka možna pritožba. Poleg tega so v dokumentaciji Sveta dokazi, da je bil nedavni predlog obrambe odobren 30. septembra 2019.

                                                2.

                                                Vitalii Yuriyovych Zakharchenko
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica V. Y Zakharchenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 21. maja 2018 in 23. novembra 2018, s katerima je bilo izdano dovoljenje, da se V. Y Zakharchenko pridrži, da bi se ga za udeležbo na obravnavi glede predloga za odreditev pripora privedlo pred sodišče. Poleg tega je bila zoper odločitev z dne 19. februarja 2019 o začasni prekinitvi predsodne preiskave možna pritožba.

                                                3.

                                                Viktor Pavlovych Pshonka
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica A. V. Pshonke do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem dejstvo, da je bilo pisno obvestilo o sumu dostavljeno 22. decembra 2014, dejstvo, da je bila zoper odločitev z dne 16. junija 2017 o začasni prekinitvi kazenskega postopka možna pritožba, ter odločitve preiskovalnega sodnika z dne 12. marca 2018, 13. avgusta 2018 in 5. septembra 2019, s katerimi je bilo izdano dovoljenje, da se V. P. Pshonka pridrži, da bi se ga za udeležbo na obravnavi glede predloga za odreditev pripora privedlo pred sodišče.

                                                6.

                                                Viktor Ivanovych Ratushniak
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica V. I. Ratushniaka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujeta predvsem odločitvi preiskovalnega sodnika z dne 21. maja 2018 in 23. novembra 2018, s katerima je bilo izdano dovoljenje, da se V. I. Ratushniak pridrži, da bi se ga za udeležbo na obravnavi glede predloga za odreditev pripora privedlo pred sodišče. Poleg tega je bila zoper odločitev z dne 19. februarja 2019 o začasni prekinitvi predsodne preiskave možna pritožba.

                                                7.

                                                Oleksandr Viktorovych Yanukovych
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica V. F. Yanukovycha do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem številne odločitve sodišča v zvezi z zasegom premoženja in odločitev preiskovalnega sodnika z dne 27. junija 2018, s katero je bila preklicana resolucija tožilstva o zavrnitvi predloga obrambe za zaključek preiskave.

                                                9.

                                                Artem Viktorovych Pshonka
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica A. V. Pshonke do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem dejstvo, da je bilo pisno obvestilo o sumu dostavljeno 29. decembra 2014, dejstvo, da je bila zoper odločitev z dne 16. junija 2017 o začasni prekinitvi kazenskega postopka možna pritožba, ter odločitve preiskovalnega sodnika z dne 12. marca 2018, 13. avgusta 2018 in 5. septembra 2019, s katerimi je bilo izdano dovoljenje, da se A. V. Pshonka pridrži, da bi se ga za udeležbo na obravnavi glede predloga za odreditev pripora privedlo pred sodišče.

                                                12.

                                                Serhiy Vitalyovych Kurchenko
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica S. V. Kurchenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 7. marca 2018, s katero je bilo izdano dovoljenje za posebno preiskavo v nenavzočnosti. Poleg tega je bila obramba 28. marca 2019 uradno obveščena o zaključku predsodne preiskave, omogočen pa ji je bil dostop do gradiva za seznanitev.

                                                13.

                                                Dmytro Volodymyrovych Tabachnyk
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica D. V. Tabachnyka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazuje predvsem odločitev preiskovalnega sodnika z dne 8. maja 2018, s katero je bilo izdano dovoljenje, da se D. V. Tabachnyk pridrži, da bi se ga za udeležbo na obravnavi glede predloga za odreditev pripora privedlo pred sodišče.

                                                15.

                                                Serhiy Hennadiyovych Arbuzov
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica S. H Arbuzova do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem dopis z dne 24. aprila 2017 o pošiljanju pisnega obvestila o sumu, odločitve preiskovalnega sodnika z dne 19. decembra 2018, 18. marca 2019 in 29. julija 2019 o odobritvi predloga obrambe zoper neukrepanje generalnega državnega tožilstva, odločitev preiskovalnega sodnika z dne 10. avgusta 2017, s katero je bilo izdano dovoljenje za posebno preiskavo v nenavzočnosti, ter odločitvi preiskovalnega sodnika z dne 4. novembra 2019 in 5. novembra 2019, s katerima sta bila zavrnjena predloga obrambe o roku za zaključek predsodne preiskave.

                                                17.

                                                Oleksandr Viktorovych Klymenko
                                                Kazenski postopek v zvezi z odtujitvijo javnih sredstev ali drugega premoženja še vedno poteka.
                                                Iz podatkov v dokumentaciji Sveta je razvidno, da sta bili pravica O. V. Klymenka do obrambe in njegova pravica do učinkovitega sodnega varstva v kazenskem postopku, na katerega se je oprl Svet, spoštovani. To dokazujejo predvsem odločitvi preiskovalnega sodnika z dne 1. marca 2017 in 5. oktobra 2018, s katerima je bilo izdano dovoljenje za posebno preiskavo v nenavzočnosti, odločitvi preiskovalnega sodnika z dne 8. februarja 2017 in 19. avgusta 2019, s katerima je bil kot preventivni ukrep odobren pripor, ter postopek v teku, s katerim se obramba seznanja z gradivom kazenskega postopka.“


title: Upravna komisija za koordinacijo sistemov socialne varnosti Sklep št. E7 z dne 27. junija 2019 o praktičnih pravilih za sodelovanje in izmenjavo podatkov, dokler se ne bo v državah članicah začela v celoti izvajati elektronska izmenjava informacij o socialni varnosti (EESSI) (Besedilo velja za EGP in za Sporazum ES/Švica) 2020/C 73/04

text:
               6.3.2020

               SL

               Uradni list Evropske unije

               C 73/5

      UPRAVNA KOMISIJA ZA KOORDINACIJO SISTEMOV SOCIALNE VARNOSTI
      SKLEP št. E7
      z dne 27. junija 2019
      o praktičnih pravilih za sodelovanje in izmenjavo podatkov, dokler se ne bo v državah članicah začela v celoti izvajati elektronska izmenjava informacij o socialni varnosti (EESSI)
      (Besedilo velja za EGP in za Sporazum ES/Švica)
      (2020/C 73/04)
      UPRAVNA KOMISIJA ZA KOORDINACIJO SISTEMOV SOCIALNE VARNOSTI JE –
      ob upoštevanju člena 72(a) Uredbe (ES) št. 883/2004 Evropskega parlamenta in Sveta z dne 29. aprila 2004 o koordinaciji sistemov socialne varnosti (1), v skladu s katerim je Upravna komisija pristojna za obravnavo vseh vprašanj v zvezi z uporabo ali razlago, ki izhajajo iz določb Uredbe (ES) št. 883/2004 in Uredbe (ES) št. 987/2009 Evropskega parlamenta in Sveta z dne 16. septembra 2009 o določitvi podrobnih pravil za izvajanje Uredbe (ES) št. 883/2004 o koordinaciji sistemov socialne varnosti (2),
      ob upoštevanju člena 72(d) Uredbe (ES) št. 883/2004, v skladu s katerim Upravna komisija spodbuja uporabo novih tehnologij, kolikor je mogoče,
      ob upoštevanju člena 76(3) in (4) Uredbe (ES) št. 883/2004, v skladu s katerim morajo nosilci pri izvajanju uredb sodelovati in se vzajemno obveščati za namene navedenih uredb,
      ob upoštevanju člena 4 Uredbe (ES) št. 987/2009, v skladu s katerim se podatki med nosilci ali organi za zvezo prenašajo po elektronski poti in Upravna komisija določi podrobna pravila za izmenjavo dokumentov in strukturiranih elektronskih dokumentov,
      ob upoštevanju naslednjega:

                  (1)

                  S Sklepom št. E4 z dne 13. marca 2014 so se prehodna obdobja iz člena 95(1) Uredbe (ES) št. 987/2009 za polno elektronsko izmenjavo podatkov v državah članicah podaljšala za dve leti od datuma, ko bo osrednji sistem EESSI razvit, preskušen in dan v proizvodnjo ter pripravljen, da bodo države članice začele vključevanje v osrednji sistem.

                  (2)

                  S Sklepom št. E5 z dne 16. marca 2017 so bila določena praktična pravila za prehodno obdobje za izmenjavo podatkov po elektronski poti iz člena 4 Uredbe (ES) št. 987/2009.

                  (3)

                  Upravna komisija je na 351. sestanku 27. in 28. junija 2017 potrdila, da osrednji sistem EESSI ustreza svojemu namenu, tj. da je primeren za začetek izmenjav EESSI, in da se dveletno obdobje, določeno v Sklepu št. E4, začne 3. julija 2017.

                  (4)

                  Upravna komisija se je na 358. sestanku 27. in 28. marca 2019 strinjala, da se prehodno obdobje za EESSI v skladu s členom 95 Uredbe (ES) št. 987/2009 in tudi Sklepom št. E4 z dne 13. marca 2014 konča 2. julija 2019.

                  (5)

                  Zagotoviti in ohranjati je treba pravice državljanov v skladu s pravili za koordinacijo socialne varnosti.

                  (6)

                  Upoštevati je treba zahtevnost in stanje projekta EESSI ob sprejetju tega sklepa, potrebo po zagotovitvi njegovega pravilnega in učinkovitega dajanja v proizvodnjo ter skupno zavezo Evropske komisije in držav članic za nadaljnje izboljševanje stabilnosti in varnosti projekta EESSI.

                  (7)

                  Ob upoštevanju zahtevanih intenzivnih nacionalnih dejavnosti držav članic in nastalih zamud pri projektu EESSI ter ker vsi nosilci 3. julija 2019 ne bodo popolnoma pripravljeni na izmenjavo vseh sporočil v sistemu EESSI, je treba na podlagi načela dobrega sodelovanja med nosilci določiti začasna praktična pravila za izmenjavo podatkov, dokler se EESSI ne bo začel v celoti izvajati v vseh državah članicah in v osrednjem sistemu EESSI.

                  (8)

                  V primeru nedelovanja osrednjega sistema EESSI je treba zagotoviti rezervno rešitev.

                  (9)

                  Ta sklep je treba začeti uporabljati 3. julija 2019, da bi dosegel svoj namen, tj. zagotovil pravno varnost nosilcem in zaščitil pravice oseb, zajetih z navedenima uredbama –

            SKLENILA:

                  1.

                  Od 3. julija 2019 se prenos podatkov med nosilci izvaja po elektronski poti v okviru sistema EESSI in na podlagi izmenjave strukturiranih elektronskih dokumentov v ustreznih primerih poslovne uporabe (Business Use Case, v nadaljnjem besedilu: BUC). To ne posega v nobeno izmenjavo, ki mora v skladu z uredbama o koordinaciji socialne varnosti potekati v papirni obliki, na primer v izmenjavo dokazil.

                  2.

                  Da se zagotovi neprekinjeno poslovanje in zaščitijo pravice oseb, zajetih z navedenima uredbama, lahko države članice, ki niso pripravljene na elektronsko izmenjavo podatkov za BUC, ne glede na odstavek 1 po potrebi nadaljujejo izmenjavo podatkov v zvezi z zadevnim BUC tudi s katerim koli dokumentom, tudi če temelji na zastareli obliki, vsebini ali strukturi, dokler število držav članic, ki so pripravljene na EESSI za navedeni BUC, ne doseže praga 80 %.

                  3.

                  Kadar se namesto strukturiranega elektronskega dokumenta uporabi oblika, ki ne vsebuje vseh obveznih informacij iz strukturiranega elektronskega dokumenta, država članica, ki potrebuje te informacije, te zahteva od države članice, ki je izdala dokument v zastareli obliki. V primeru dvoma v zvezi s pravicami zadevnega državljana nosilec prejemnik v duhu dobrega sodelovanja stopi v stik z nosilcem, ki je izdal dokument.

                  4.

                  Države članice najpozneje šest mesecev po tem, ko je dosežen prag, predviden v odstavku 2, pri izmenjavi z drugimi državami članicami uporabljajo samo EESSI in ne morejo več izvajati izmenjav zunaj sistema EESSI. Države članice, ki niso pripravljene na EESSI za nekatere BUC, na nacionalni ravni sprejmejo potrebna pravila, da lahko vse podatke za navedene BUC pošiljajo drugim državam članicam in jih od njih sprejemajo prek sistema EESSI.

                  5.

                  Ne glede na odstavek 1 se lahko dve ali več držav članic dogovori, da se potrebna izmenjava informacij zaradi ravnanja z velikimi količinami sporočil, kot so zahtevki v zvezi s povračili za zdravstveno varstvo, nezgodami pri delu in poklicnimi boleznimi ali dajatvami za brezposelnost, lahko nadaljuje v kateri koli drugi obliki poleg EESSI (npr. s projekti Build), dokler države članice, ki so del dvostranske izmenjave, niso pripravljene na EESSI.

                  6.

                  Države članice, ki niso pripravljene na popolno izpolnjevanje obveznosti iz odstavka 1, do oktobra 2019 Upravni komisiji predložijo zaveze za nacionalne izvedbene načrte, kako se brez nadaljnjega odlašanja pripraviti na EESSI za vse BUC, in glavne mejnike; naknadno ji vsako četrtletje predložijo poročilo o stanju, dokler niso pripravljene na EESSI za vse BUC.

                  7.

                  Pripravljenost na EESSI za določeni BUC pomeni, da lahko zadevna država članica obenem pošilja v druge države članice in sprejema iz njih vsa sporočila v navedenem BUC, ali kjer je primerno, v poddomeni navedenega BUC. Kadar zakonodaja države članice za različne BUC ne velja, se lahko pripravljenost na EESSI nanaša samo na sprejemanje sporočil v navedenem BUC.

                  8.

                  Ko sta dve državi članici pripravljeni na EESSI za BUC, izmenjava informacij med njima poteka v okviru sistema EESSI za vse izmenjave, ki jih zajema navedeni BUC. To ne posega v izjemne in objektivno upravičene primere, kot so zagotavljanje neprekinjenega poslovanja v primeru nedelovanja tehničnega sistema, ali v kakršna koli dvostranska pravila, ki se lahko na primer nanašajo na skupno preskušanje, izvajanje pilotnih projektov, usposabljanje ali podobne razloge.

                  9.

                  V primeru večstranskega BUC, kar pomeni, da v izmenjavi sodelujeta več kot dve državi članici, se izmenjava v okviru sistema EESSI začne šele, ko se ugotovi, da so države članice, ki sodelujejo v izmenjavi, izjavile, da so pripravljene na EESSI za navedeni BUC. To ne posega v obveznosti držav članic iz odstavka 4. Načela iz odstavka 7 se uporabljajo tudi v primerih, ko v BUC sodelujeta več kot dve državi članici.

                  10.

                  Države članice obvestijo Upravno komisijo najmanj 30 dni pred tem, ko so pripravljene na EESSI za določen BUC.

                  11.

                  Informacije o tem, kateri BUC v posamezni državi članici je pripravljen na EESSI, se redno (najmanj enkrat mesečno) dajejo na voljo nacionalnim nosilcem in upoštevajo v repozitoriju nosilcev sistema EESSI.

                  12.

                  Upravna komisija na svojih četrtletnih sestankih spremlja napredek držav članic, dokler niso vse pripravljene na EESSI za vse BUC. Pregled stanja in ukrepov, ki jih je treba sprejeti v tem okviru, se izvaja najmanj vsakih šest mesecev, ugotovitve pa se objavijo.

                  13.

                  Izmenjave informacij, ki so se začele zunaj sistema EESSI pred datumom iz odstavka 1 ali v skladu z odstavkom 2 veljavnega sklepa, se lahko zaključijo zunaj sistema EESSI. Druga pravila lahko dvostransko sprejmejo države članice ali pa jih po potrebi določi Upravna komisija.

                  14.

                  Upravna komisija v šestih mesecih po objavi oceni delovanje tega sklepa in morebitne potrebe po spremembah.

                  15.

                  Ta sklep se objavi v Uradnem listu Evropske unije. Uporablja se od 3. julija 2019.

               Predsednica Upravne komisije

            Adriana STOINEA

         (1)  UL L 166, 30.4.2004, str. 1.

         (2)  UL L 284, 30.10.2009, str. 1.


Odločba Komisije z dne 25/02/2020 o razglasitvi združljivosti koncentracije s skupnim trgom (Zadeva št. COMP/M.9642 - ACERINOX / VDM) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 03/03/2020 o razglasitvi združljivosti koncentracije s skupnim trgom (Zadeva št. COMP/M.9647 - GHT MOBILITY / STADTWERKE DÜSSELDORF / CLEVERSHUTTLE DÜSSELDORF) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 26/02/2020 o razglasitvi združljivosti koncentracije s skupnim trgom (Zadeva št. COMP/M.9725 - ARDIAN / GROUPE CERELIA) v skladu z Uredbo Sveta (ES) št. 139/2004 (Besedilo v francoskem jeziku je edino verodostojno)


Odločba Komisije z dne 05/03/2020 o razglasitvi združljivosti koncentracije s skupnim trgom (Zadeva št. COMP/M.9665 - GENERALI REAL ESTATE / APLEONA REAL ESTATE / PROPERTY MANAGEMENT JV) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


Odločba Komisije z dne 28/02/2020 o razglasitvi združljivosti koncentracije s skupnim trgom (Zadeva št. COMP/M.9681 - INFLEXION / ICG / MARSTON) v skladu z Uredbo Sveta (ES) št. 139/2004 (Besedilo v angleškem jeziku je edino verodostojno)


               9.3.2020

               SL

               Uradni list Evropske unije

               C 76/242

      P8_TA(2018)0234
      Imenovanje člana izbirne komisije Evropskega javnega tožilstva
      Sklep Evropskega parlamenta z dne 31. maja 2018 o imenovanju Antonia Mure v izbirno komisijo iz člena 14(3) Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (2018/2071(INS))
      (2020/C 76/38)

         Evropski parlament,

                  —

                  ob upoštevanju člena 14(3) Uredbe Sveta (EU) 2017/1939 z dne 12. oktobra 2017 o izvajanju okrepljenega sodelovanja v zvezi z ustanovitvijo Evropskega javnega tožilstva (EJT) (1),

                  —

                  ob upoštevanju predloga Odbora za državljanske svoboščine, pravosodje in notranje zadeve (B8-0237/2018),

                  —

                  ob upoštevanju Poslovnika,

                  A.

                  ker Antonio Mura izpolnjuje pogoje iz člena 14(3) Uredbe (EU) 2017/1939;

                  1.

                  predlaga, da se Antonio Mura imenuje v izbirno komisijo;

                  2.

                  naroči svojemu predsedniku, naj ta sklep posreduje Svetu in Komisiji.

         (1)  UL L 283, 31.10.2017, str. 1.


title: Sklep Sveta (EU) 2020/392 z dne 5. marca 2020 o sklenitvi Sporazuma o partnerstvu o trajnostnem ribištvu med Evropsko unijo in Republiko Gambijo ter Protokola o izvajanju navedenega Sporazuma o partnerstvu

text:
                  11.3.2020

                  SL

                  Uradni list Evropske unije

                  L 75/1

         SKLEP SVETA (EU) 2020/392
         z dne 5. marca 2020
         o sklenitvi Sporazuma o partnerstvu o trajnostnem ribištvu med Evropsko unijo in Republiko Gambijo ter Protokola o izvajanju navedenega Sporazuma o partnerstvu
         SVET EVROPSKE UNIJE JE –
         ob upoštevanju Pogodbe o delovanju Evropske unije in zlasti člena 43 v povezavi s točko (a)(v) drugega pododstavka člena 218(6) in členom 218(7) Pogodbe,
         ob upoštevanju predloga Evropske komisije,
         ob upoštevanju odobritve Evropskega parlamenta (1),
         ob upoštevanju priporočila Komisije in sklepa Sveta o odobritvi začetka pogajanj,
         ob upoštevanju naslednjega:

                     (1)

                     Sporazum o partnerstvu o trajnostnem ribištvu med Evropsko unijo in Republiko Gambijo (v nadaljnjem besedilu: Sporazum o partnerstvu) in Protokol o izvajanju Sporazuma o partnerstvu (v nadaljnjem besedilu: Protokol) sta bila v skladu s Sklepom Sveta (EU) 2019/1332 (2) podpisana 31. julija 2019 s pridržkom njune poznejše sklenitve.

                     (2)

                     Sporazum o partnerstvu razveljavlja Sporazum o ribolovu v gambijskih vodah med Evropsko gospodarsko skupnostjo in vlado Republike Gambije (3), ki je začel veljati 2. junija 1987.

                     (3)

                     Sporazum o partnerstvu in Protokol se začasno uporabljata od datuma njunega podpisa.

                     (4)

                     Sporazum o partnerstvu in Protokol bi bilo treba odobriti.

                     (5)

                     Člen 9 Sporazuma o partnerstvu ustanavlja skupni odbor, odgovoren za spremljanje njegovega izvajanja. Na podlagi navedenega člena in členov 5, 6 in 8 Protokola lahko skupni odbor sprejme določene spremembe Protokola. Da bi olajšali odobritev takšnih sprememb, bi bilo treba pod določenimi vsebinskimi in postopkovnimi pogoji Komisijo pooblastiti, da jih v imenu Unije odobri po poenostavljenem postopku.

                     (6)

                     Stališče Unije o spremembah Protokola bi moral določiti Odbor stalnih predstavnikov vlad držav članic (Coreper). Če predlaganim spremembam v skladu s členom 16(4) Pogodbe o Evropski uniji (PEU) v Coreperju ne bo nasprotovalo število držav članic, ki ustreza manjšini, ki lahko prepreči sprejetje, bodo predlagane spremembe sprejete.

                     (7)

                     Stališče glede drugih zadev, ki se v imenu Unije zavzame v skupnem odboru, bi bilo treba določiti v skladu s Pogodbama in ustaljeno prakso –

               SPREJEL NASLEDNJI SKLEP:

            Člen 1
            Sporazum o partnerstvu o trajnostnem ribištvu med Evropsko unijo in Republiko Gambijo ter Protokol o izvajanju Sporazum o partnerstvu o trajnostnem ribištvu med Evropsko unijo in Republiko Gambijo se odobrita v imenu Unije (4).

            Člen 2
            V skladu s postopkom iz Priloge k temu sklepu je Komisija pooblaščena, da v imenu Unije odobri spremembe Protokola, ki jih sprejme skupni odbor, ustanovljen v skladu s členom 9 Sporazuma o partnerstvu.

            Člen 3
            Predsednik Sveta, v imenu Unije, poda uradno obvestilo iz člena 18 Sporazuma o partnerstvu in člena 16 Protokola.

            Člen 4
            Ta sklep začne veljati na dan sprejetja.

            V Bruslju, 5. marca 2020

                  Za Svet

                  Predsednik

               T. ĆORIĆ

            (1)  Odobritev z dne 18. decembra 2019.

            (2)  Sklep Sveta (EU) 2019/1332 z dne 25. junija 2019 o podpisu, v imenu Evropske unije, in začasni uporabi Sporazuma o partnerstvu o trajnostnem ribištvu med Evropsko unijo in Republiko Gambijo ter Protokola o izvajanju navedenega Sporazuma o partnerstvu (UL L 208, 8.8.2019, str. 1).

            (3)  UL L 146, 6.6.1987, str. 3.

            (4)  Besedilo Sporazuma o partnerstvu in Protokola je bilo objavljeno v UL L 208, 8.8.2019, str. 3, skupaj s sklepom o podpisu.

            PRILOGA
            Postopek za odobritev sprememb Protokola, ki jih sprejme skupni odbor
            Kadar mora skupni odbor sprejeti spremembe Protokola v skladu s členi 5, 6 in 8 Protokola, je Komisija pooblaščena, da v imenu Unije odobri predlagane spremembe pod naslednjimi pogoji:

                        (1)

                        Komisija zagotovi, da (je) odobritev v imenu Unije:

                                    (a)

                                    v skladu s cilji skupne ribiške politike;

                                    (b)

                                    v skladu z ustreznimi pravili, sprejetimi v okviru regionalnih organizacij za upravljanje ribištva, ob upoštevanju skupnega upravljanja s strani obalnih držav;

                                    (c)

                                    upošteva najnovejše statistične, biološke in druge ustrezne podatke, poslane Komisiji.

                        (2)

                        Preden Komisija v imenu Unije odobri predlagane spremembe, jih dovolj zgodaj predloži Svetu.

                        (3)

                        Skladnost predlaganih sprememb z merili iz točke 1 te priloge bo ocenil Coreper.

                        (4)

                        Komisija v imenu Unije odobri predlagane spremembe, če jim v skladu s členom 16(4) PEU ne nasprotuje število držav članic, ki ustreza manjšini v Svetu, ki lahko prepreči sprejetje. Če taka manjšina obstaja, Komisija v imenu Unije zavrne predlagane spremembe.

                        (5)

                        Če med nadaljnjimi sestanki z Gambijo in tudi med samim sestankom ni mogoče doseči dogovora, se zadeva ponovno predloži Svetu po postopku iz točk 2 do 4, da bi se v stališču Unije upoštevali novi dejavniki.

                        (6)

                        Komisija naj v ustreznem roku stori vse potrebno za nadaljnje ukrepanje v zvezi s sklepom skupnega odbora, po potrebi tudi objavi zadevni sklep v Uradnem listu Evropske unije in predloži predloge, potrebne za izvajanje navedenega sklepa.

                        (7)

                        Stališče, ki se glede drugih zadev, ki se ne nanašajo na spremembe Protokola v skladu s členi 5, 6 ali 8, v imenu Unije zavzame v skupnem odboru, se določi v skladu s Pogodbama in ustaljeno prakso.